**Dôvodová správa**

**A. Všeobecná časť**

Návrhom nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 43/2005 Z. z., ktorým sa ustanovujú podrobnosti o strategických hlukových mapách a akčných plánoch ochrany pred hlukom v znení neskorších predpisov (ďalej len „návrh nariadenia vlády“) sa do právneho poriadku Slovenskej republiky preberá smernica Komisie (EÚ) 2020/367 zo 4. marca 2020, ktorou sa mení príloha III k smernici Európskeho parlamentu a Rady 2002/49/ES, pokiaľ ide o stanovenie metód posudzovania škodlivých účinkov environmentálneho hluku (Ú. v. EÚ L 67, 5.3.2020) (ďalej len „smernica Komisie (EÚ) 2020/367“).

 Do návrhu nariadenia vlády sa vkladá príloha č. 1aa, v ktorej sa uvádza text prílohy III smernice Európskeho parlamentu a Rady 2002/49/ES, pokiaľ ide o stanovenie metód posudzovania škodlivých účinkov environmentálneho hluku (Mimoriadne vydanie Ú. v. EÚ, kap. 15/zv. 7; Ú. v. ES L 189, 18. 7. 2002) (ďalej len „príloha III smernice“). Príloha III smernice sa týka vzťahov medzi dávkou a účinkom a zároveň aj nových metód posudzovania škodlivých účinkov environmentálneho hluku na zdravie. Zavedenie nových metód posudzovania škodlivých účinkov environmentálneho hluku na zdravie zohľadňuje usmernenia Svetovej zdravotníckej organizácie (WHO) týkajúce sa environmentálneho hluku, v ktorých sa opisuje vzťah medzi dávkou a účinkom v súvislosti so škodlivými účinkami spôsobenými vystavením environmentálnemu hluku. Vzťahy medzi dávkou a účinkom vychádzajú z daných usmernení, pričom sú prispôsobené technickému a vedeckému pokroku v oblasti environmentálneho hluku, čím sa predpokladá zlepšenie presnosti posudzovania škodlivých účinkov environmentálneho hluku z cestnej, železničnej a leteckej dopravy na zdravie obyvateľov.

Prílohou III smernice sa zavádzajú nové metódy posudzovania škodlivých účinkov environmentálneho hluku na zdravie, definuje sa škála škodlivých účinkov, výpočty miery škodlivých účinkov a posúdenie škodlivých účinkov environmentálneho hluku na zdravie obyvateľov, čím sa predpokladá zlepšenie presnosti posudzovania miery negatívneho dopadu environmentálneho hluku na zdravie obyvateľstva.

Do návrhu nariadenia vlády sa v prílohe č. 1 v bode 2 „Metódy posudzovania škodlivých účinkov hluku na obyvateľstvo“ dopĺňa odkaz na prílohu č. 1aa, v ktorej sa uvádza text prílohy III smernice, ktorá doteraz nebola súčasťou právneho poriadku Slovenskej republiky.

Návrh nariadenia vlády je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky a inými zákonmi ako aj s medzinárodnými zmluvami a medzinárodnými dokumentmi, ktorými je Slovenská republika viazaná a s právom Európskej únie.

Predložený návrh nariadenia vlády nemá sociálne vplyvy, vplyv na rozpočet verejnej správy, vplyv na životné prostredie, vplyv na informatizáciu spoločnosti, vplyv na podnikateľské prostredie, vplyv na manželstvo, rodičovstvo a rodinu, ani vplyv na služby verejnej správy pre občana.